‘রিপ্লে’ ম্যাচ থাকছে না এফএ কাপে
এফএ কাপে প্রথম রাউন্ড থেকেই ‘রিপ্লে’ ম্যাচের নিয়ম বাতিল করা হয়েছে। আগামী মৌসুম থেকে নির্ধারিত সময়ে বিজয়ী চূড়ান্ত না হলে ম্যাচ গড়াবে টাইব্রেকারে। এছাড়া প্রতিযোগিতাটির সব রাউন্ডের খেলাই হবে সপ্তাহান্তে। গত পাঁচ মৌসুম ধরে পঞ্চম রাউন্ডের খেলা হয়েছে সপ্তাহের মধ্যবর্তী সময়ে। ইংল্যান্ডের ফুটবল অ্যাসোসিয়েশনের (এফএ) সঙ্গে প্রিমিয়ার লিগের ছয় বছরের নতুন চুক্তির অংশ হিসেবে এই পরিবর্তনগুলো এসেছে। বিশ্বের প্রাচীনতম জাতীয় পর্যায়ের ফুটবল প্রতিযোগিতা এফএ কাপে বর্তমানে পঞ্চম রাউন্ড থেকে রিপ্লে ম্যাচ নেই। প্রথম, দ্বিতীয়, তৃতীয় ও চতুর্থ রাউন্ডে ৯০ মিনিটের খেলা সমতায় শেষ হলে প্রতিপক্ষের মাঠে রিপ্লে বা ফিরতি ম্যাচের আয়োজন করা হয়। উয়েফার বর্ধিত প্রতিযোগিতাগুলোর সূচির সঙ্গে তাল মেলাতে প্রথম রাউন্ড থেকেই রিপ্লে ম্যাচ বাতিল করা হয়েছে বলে জানিয়েছে এফএ। ২০২১ সালে ইউরোপা কনফারেন্স লিগ চালু করে ইউরোপিয়ান ফুটবলের নিয়ন্তা সংস্থা উয়েফা। আগামী মৌসুম থেকে চ্যাম্পিয়ন্স লিগে গ্রুপ পর্বে দলের সংখ্যা ৩২ থেকে বেড়ে হবে ৩৬। ২০২৫ সালে হবে ৩২ দলের ক্লাব বিশ্বকাপ।

আগামী মৌসুম থেকে নির্ধারিত সময়ে বিজয়ী চূড়ান্ত না হলে ম্যাচ গড়াবে টাইব্রেকারে।